cyanic-selkie/wikianc huggingface dataset:
Μουλάν (ταινία, 1998)
Ανάπτυξη
Μετά το άνοιγμα των Feature Animation Studios στη Φλόριντα, ο Μπάρι Κουκ ο οποίος είχε υπηρετήσει ως εικονογραφιστής στο τμήμα των ειδικών εφέ μέχρι το 1982, είχε σκηνοθετήσει το μικρού μήκους καρτούν για τον Ρότζερ Ράμπιτ Trail Mix-Up το οποίο αναπτύχθηκε στα στούντιο. Έπειτα από μια πρόσκληση σε μεσημεριανό με τον Σουμάχερ, προσφέρθηκαν στον Κουκ δύο πρότζεκτ που βρίσκονταν σε ανάπτυξη για να επιλέξει: ένα Σκωτσέζικο παραδοσιακό παραμύθι με έναν δράκο ή τη Μουλάν. Γνωρίζοντας την ύπαρξη των δράκων στην Κινεζική μυθολογία, ο Κουκ πρότεινε να προσθέσουν έναν δράκο στη Μουλάν και μια εβδομάδα αργότερα, ο Σουμάχερ προέτρεψε τον Κουκ να παρατήσει το Σκωτσέζικο πρότζεκτ και να αποδεχτεί να δουλέψει πάνω στη Μουλάν. Μετά από αυτό, ανατέθηκε αμέσως στον Κουκ να είναι ο αρχικός σκηνοθέτης του πρότζεκτ και αναφέρθηκε σε επιρροές από τους Τσάρλι Τσάπλιν και Ντέιβιντ Λην κατά τη διάρκεια της παραγωγής. Ο Τόνι Μπάνκροφτ, ο οποίος είχε δουλέψει ως εικονογραφιστής των αγαλμάτων στην ταινία Η Παναγία των Παρισίων, ανέλαβε ως συν-σκηνοθέτης έπειτα από σύσταση του Ρομπ Μίνκοφ, συν-σκηνοθέτη του Βασιλιά των Λιονταριών, στον Σουμάχερ, την οποία και αποδέχτηκε. Ο Μπάνκροφτ μπήκε στη δημιουργική ομάδα της ταινίας στις αρχές του 1995.
Το 1994, η παραγωγική ομάδα της ταινίας έστειλε μια επιλεγμένη ομάδα καλλιτεχνών στην Κίνα για τρεις εβδομάδες για να βγάλουν φωτογραφίες, να σχεδιάζουν τοπικά ορόσημα για έμπνευση και να απορροφήσουν την τοπική κουλτούρα. Μέλη κλειδιά της δημιουργικής ομάδας - Παμ Κόατς, Μπάρι Κουκ, Ρικ Σλούιτερ, Ρόμπερτ Γουόλκερ και Μαρκ Χεν - προσκαλέστηκαν να ταξιδέψουν στην Κίνα σε ένα ερευνητικό ταξίδι ώστε να μελετήσουν το τοπίο, τους ανθρώπους και την ιστορία του αυθεντικού μύθου. Από τις 17 Ιουνίου μέχρι τις 2 Ιουλίου 1994, η ομάδα ταξίδεψε στο Πεκίνο όπου η Κόατς εμπνεύστηκε στο να τοποθετήσουν σημαίες στο Σινικό Τείχος. Επισκέφθηκαν επίσης τις πόλεις Νταντόγκ, Λουόγιανγκ, Σιάν, Τζιάγιουγκουαν, Ντούνχουανγκ και Γκουιλίν.
Σενάριο
Στα αρχικά της στάδια, η ιστορία έμοιαζε σαν μια ρομαντική κωμωδία όπως η Τούτσι, όπου η Μουλάν, ένα απροσάρμοστο αγοροκόριτσο που αγαπούσε τον πατέρα της, αρραβωνιάζεται τον Σανγκ τον οποίο δεν έχει καν γνωρίσει. Τη μέρα του αρραβώνα της, ο πατέρας της Φα Ζου χαράζει το πεπρωμένο της πάνω σε μια πέτρα στον οικογενειακό ναό, την οποία η Μουλάν σπάει νευριασμένη και το σκάει για να βρει μόνη της το πεπρωμένο της. Τον Νοέμβριο του 1993, ο Κρις Σάντερς, ο οποίος μόλις είχε τελειώσει τη δουλειά του πάνω στον Βασιλιά των Λιονταριών, ήλπιζε να δουλέψει πάνω στην Παναγία των Παρισίων μέχρι που ο Σουμάχερ του ανέθεσε να δουλέψει πάνω στη Μουλάν. Ενεργώντας ως ο επικεφαλής της ιστορίας, ο Σάντερς άρχισε να απογοητεύεται με τη ρομαντική πτυχή της ιστορίας και προέτρεψε την παραγωγό Παμ Κόατς η ιστορία να είναι πιο πιστή στον αυθεντικό μύθο, έχοντας τη Μουλάν να φεύγει από το σπίτι της εξαιτίας της αγάπης της για τον πατέρα της. Αυτό έπεισε τους παραγωγούς να πάρουν την απόφαση να αλλάξουν τον χαρακτήρα της Μουλάν έτσι ώστε να την κάνουν πιο ελκυστική και ανιδιοτελή.
Στην έκτη ακολουθία σκηνών - όπου η Μουλάν παίρνει την εντολή επιστράτευσης του πατέρα της, κόβει τα μαλλιά της και βάζει την πανοπλία του πατέρα της - ήταν μια καίρια στιγμή στην ανάπτυξη του χαρακτήρα της Μουλάν. Ο σκηνοθέτης Μπάρι Κουκ εξήγησε πως αυτή η ακολουθία είχε ξεκινήσει αρχικά ως εικονογραφημένο τραγούδι από τον Μπάρι Τζόνσον και επανασχεδιάστηκε από τον σχεδιαστή χαρακτήρων Τσεν-Γι Τσανγκ. Μετά τις αλλαγές στην ιστορία όπου η Μουλάν έφευγε για να σώσει τον πατέρα της, το τραγούδι αφαιρέθηκε. Ο καλλιτέχνης εικονογραφημένου σεναρίου και συν-επικεφαλής της ιστορίας, Ντιν ΝτεΜπλουά, ανέλαβε να αναθεωρήσει την ακολουθία και αποφάσισε να την φτιάξει με «ελάχιστα λόγια». Με τη βοήθεια μιας μουσικής επιλογής την οποία παραχώρησε ο Σάντερς και που ήδη υπήρχε στη μουσική επένδυση μιας άλλης ταινίας, η ακολουθία ολοκληρώθηκε για να τη δουν ο Πίτερ Σνάιτερ και ο Τόμας Σουμάχερ, με την οποία και οι δύο ενθουσιάστηκαν. Ο ΝτεΜπλουά δήλωσε: «Η έκτη ακολουθία ήταν η πρώτη που μπήκε σε παραγωγή και βοήθησε στην καθιέρωση της 'σιωπηλής προσέγγισής' μας». Επιπρόσθετα, ο Στρατηγός Λι δε θα συγγένευε αρχικά καθόλου με τον Σανγκ, αλλά αλλάζοντας την ιστορία οι παραγωγοί ήταν σε θέση να αντικατοπτρίσουν την αγάπη και των δύο, Σανγκ και Μουλάν, προς τους πατεράδες τους. Ως Χριστιανός, ο Μπάνκροφτ αρνήθηκε να εξερευνήσει τον Βουδισμό μέσα στην ταινία.
Επειδή δεν υπήρχε δράκος στον αυθεντικό μύθο αφού η Μουλάν δεν είχε συντρόφους ζώα, ο Ρόι Ε. Ντίσνεϋ ήταν αυτός που πρότεινε τον χαρακτήρα του Μούσου. Ο βετεράνος καλλιτέχνης ιστορίας Τζόε Γκραντ δημιούργησε τον χαρακτήρα του γρύλου, Κρι-Κι, αλλά ο εικονογραφιστής Μπάρι Τεμπλ παραδέχτηκε πως «οι σκηνοθέτες δεν τον ήθελαν στην ταινία, το τμήμα της ιστορίας δεν τον ήθελε στην ταινία. Οι μόνοι που πραγματικά τον ήθελαν στην ταινία ήταν οι Μάικλ Άισνερ και ο Τζόε Γκραντ - κι εγώ, επειδή μου ανατέθηκε ο χαρακτήρας. Καθόμουν στις συναντήσεις και έλεγαν 'Λοιπόν, που είναι ο γρύλος κατά τη διάρκεια όλου αυτού;'. Κάποιος άλλος έλεγε 'Ω, ας πάει στο καλό ο γρύλος'. Ένιωθαν πως ο Κρι-Κι ήταν ένας χαρακτήρας ο οποίος δεν ήταν απαραίτητος για να πει την ιστορία, κάτι το οποίο είναι αλήθεια». Καθ'όλη την ανάπτυξη της ταινίας, ο Γκραντ γλιστρούσε σκίτσα του Κρι-Κι κάτω από την πόρτα των σκηνοθετών.
Κάστινγκ
Πριν ξεκινήσει η παραγωγή, η ομάδα παραγωγής έψαξε για ταλαντούχους ηθοποιούς φωνής από Κίνα, Ιαπωνία, Φιλιππίνες και Κορέα. Η Τία Καρέρε ήταν μια από τις πρώτες υποψήφιες για να χαρίσει τη φωνή της στον ομότιτλο χαρακτήρα και η Λία Σαλόνγκα, η οποία είχε ερμηνεύσει τα τραγούδια της Πριγκίπισσας Τζασμίν στην ταινία Αλαντίν, προσλήφθηκε για να χαρίσει τη φωνή της στη Μουλάν. Η προσπάθειά της όμως για βαθύτερη φωνή όταν η Μουλάν μιλούσε ως Πινγκ δεν έπεισε τους σκηνοθέτες και τελικά προσλήφθηκε η Μινγκ-Να Γουέν, με τη Σαλόνγκα να ερμηνεύει τα τραγούδια του χαρακτήρα. Η Γουέν κέρδισε τον ρόλο όταν οι παραγωγοί την άκουσαν σε ρόλο αφηγητή στην εισαγωγή της ταινίας Η λέσχη της χαράς και της τύχης. Η Κόατς αναφέρθηκε στην απόφασή της λέγοντας: «Όταν ακούσαμε τη Μινγκ-Να να κάνει αυτή την αφήγηση, ξέραμε πως είχαμε τη Μουλάν μας. Έχει μια πολύ ωραία και αγαπησιάρικη φωνή και αυτό ήταν ακριβώς που ψάχναμε».
Για τον ρόλο του Μούσου η Disney στόχευε σε μεγάλα ταλέντα του Χόλιγουντ, παρόμοια με την ερμηνεία του Ρόμπιν Γουίλιαμς ως Τζίνι, και προσέγγισαν τον Έντι Μέρφι, ο οποίος αρχικά μπλόκαρε κατά την ηχογράφηση στα στούντιο της Disney και ζήτησε να ηχογραφήσει τον ρόλο του στο υπόγειο της έπαυλής του στο Ίγκλγουντ στο Νιου Τζέρσεϊ.
Για τον ρόλο του Λοχαγού Λι Σανγκ, προσλήφθηκε ο Μπ. Ντ. Γουόνγκ, αλλά το τραγούδι «I'll Make a Man Out of You» που ερμηνεύει ο χαρακτήρας, το ερμήνευσε ο Ντόνι Όσμοντ, ο οποίος είχε περάσει προηγουμένως από ακρόαση για τον ρόλο του ομότιτλου χαρακτήρα στην ταινία Ηρακλής. Η πρόσληψη του Όσμοντ προήλθε από μια εισήγηση του υπεύθυνου κάστινγκ και καθ'όλη την ηχογράφηση, ο Όσμοντ μελετούσε τις ηχογραφήσεις του Γουόνγκ έτσι ώστε να ταιριάζει η δικιά του ερμηνεία με την προσωπικότητά του. Ο Όσμοντ σχολίασε πως οι γιοι του αποφάσισαν πως επιτέλους τα «είχε καταφέρει» να μπει στη show business όταν συμμετείχε σε ταινία της Disney. Παρομοίως για τον χαρακτήρα της γιαγιάς Φα, η Τζουν Φόρεϊ ανέλαβε τους διαλόγους ενώ η Μάρνι Νίξον ερμήνευσε τα τραγούδια.
Εικονογράφηση και σχεδιασμός
Για την επίτευξη μιας αρμονικής οπτικής ματιάς, ο σχεδιαστής παραγωγής Χανς Μπάτσερ και ο καλλιτεχνικός διευθυντής Ρικ Σλούιτερ, μαζί με τους Ρόμπερτ Γουόλκερ και τον επικεφαλής των φόντων, Ρόμπερτ Στάντον, συνεργάστηκαν για να δημιουργήσουν την κατάλληλη χρονολογικά τοποθεσία της ταινίας στην Κινεζική ιστορία. Αφού δεν υπήρχε η γενική συναίνεση για το πότε ακριβώς υπήρξε η Μουλάν, βάσισαν το σκηνικό της ταινίας στις δυναστείες των Μινγκ και Τσινγκ. Ένα σημαντικό στοιχείο στον σχεδιασμό του Μπάτσερ ήταν να μετατρέψει το στυλ του σε κάτι πιο κοντά στην κινεζική ζωγραφική με νερομπογιές και απλό σχέδιο, σε αντίθεση με τις λεπτομέρειες που υπήρχαν στο σχεδιασμό των ταινιών Ο Βασιλιάς των Λιονταριών και Η Παναγία των Παρισίων. Επιπλέον, ο Μπάτσερ μελέτησε περισσότερους από 35 σκηνοθέτες ταινιών που κυμαίνονταν από την εποχή του βουβού κινηματογράφου και τον Γερμανικό εξπρεσιονισμό, μέχρι τις Βρετανικές και Αμερικανικές ταινίες των 1950s και 60s και τα σπαγγέτι γουέστερν ως πηγή έμπνευσης, σύνθεσης, φωτισμού και στησίματος έτσι ώστε να ενισχυθούν οι χαρακτήρες. Πηγή έμπνευσης υπήρξαν επίσης και οι πρώτες ταινίες κινουμένων σχεδίων της Disney όπως οι Μπάμπι, Πινόκιο και Ντάμπο, το ελεφαντάκι, για να δημιουργηθεί η αίσθηση σκηνικού θεάτρου.
Για να δημιουργήσουν τον στρατό των 2000 Ούννων στρατιωτών κατά την σκηνή της επίθεσης των Ούννων, η παραγωγική ομάδα ανέπτυξε ένα λογισμικό προσομοίωσης πλήθους με το όνομα Attila. Αυτό το λογισμικό επιτρέπει σε χιλιάδες μοναδικούς χαρακτήρες να κινούνται αυτόνομα. Μια παραλλαγή του προγράμματος, το Dynasty, χρησιμοποιήθηκε στην τελική σκηνή μάχης για τη δημιουργία του πλήθους των 3000 κατοίκων στην Αυτοκρατορική Πόλη. Ένα άλλο λογισμικό που αναπτύχθηκε για την ταινία ήταν το Faux Plane, το οποίο χρησιμοποιήθηκε για να προστεθεί βάθος στις επίπεδες δισδιάστατες ζωγραφιές. Αν και αναπτύχθηκε αργά κατά τη διαδικασία της παραγωγής, το Faux Plane χρησιμοποιήθηκε σε πέντε σκηνές, συμπεριλαμβανομένων και της δραματικής σκηνής με το Σινικό Τείχος και της τελικής μάχης όταν η Μουλάν τρέχει στην Αυτοκρατορική πόλη. Κατά τη διάρκεια της σκηνής όπου οι Κινέζοι υποκλίνονται στη Μουλάν, το κοινό είναι ένα πανοραμικό φιλμ αληθινών ανθρώπων που υποκλίνονται. Επεξεργάστηκε αργότερα σε κινούμενα σχέδια στο προσκήνιο της σκηνής.
Μουσική
Τον Μάρτιο του 1994, ο Στίβεν Σβαρτζ δεσμεύτηκε να συνθέσει τη μουσική και να γράψει τους στίχους για τα τραγούδια της ταινίας. Μετά το ερευνητικό ταξίδι στην Κίνα, ο πρώην πρόεδρος των στούντιο της Disney, Τζέφρι Κάτζενμπεργκ, επικοινώνησε με τον Σβαρτζ ζητώντας του να συνθέσει τα τραγούδια για την ταινία Ο πρίγκιπας της Αιγύπτου, κάτι στο οποίο ο Σβαρτζ συμφώνησε. Ο Πίτερ Σνάιτερ, τότε πρόεδρος των Walt Disney Feature Animation, απείλησε να αφαιρέσει το όνομα του Σβαρτζ από οποιοδήποτε δημόσιο υλικό για τις ταινίες Ποκαχόντας και Η Παναγία των Παρισίων. Ο Μάικλ Άισνερ τηλεφώνησε στον Σβαρτζ και τον παρακάλεσε να κάνει πίσω στη δέσμευσή του με την DreamWorks αλλά αρνήθηκε και εγκατάλειψε το πρότζεκτ της Μουλάν. Μετά την αποχώρηση του Σβαρτζ, τα τρία τραγούδια του («Written in Stone», «Destiny» και «China Doll») αφαιρέθηκαν και μέχρι το 1995 έγιναν οι αλλαγές στην ιστορία και στους χαρακτήρες. Σύντομα, ο υπεύθυνος μουσικής της Disney, Κρις Μοντάν, άκουσε το ντέμο του Μάθιου Γουάιλντερ για την προσαρμογή του βιβλίου της Αν Ράις, Cry to Heaven, σε μιούζικαλ και τον επέλεξε ως αντικαταστάτη του Σβαρτζ. Τον Ιούλιο του 1997, ο Ντέιβιντ Ζίπελ μπήκε στην ομάδα για να γράψει τους στίχους. Η ταινία περιελάμβανε πέντε τραγούδια σε δημιουργία των Γουάιλντερ και Ζίπελ, με ένα έκτο τραγούδι να προορίζεται για τον Μούσου, αλλά αφαιρέθηκε μετά την εμπλοκή του Έντι Μέρφι με τον χαρακτήρα.
Αν και οι Ντάνι Έλφμαν και Τόμας Νιούμαν λήφθηκαν υπόψιν για να συνθέσουν τη μουσική επένδυση της ταινίας, τελικά η Αγγλίδα συνθέτης Ρέιτσελ Πόρτμαν επιλέχθηκε για αυτή τη δουλειά. Ωστόσο, η Πόρτμαν έμεινε έγκυος κατά τη διάρκεια της παραγωγής και αποφάσισε να αποσυρθεί από το πρότζεκτ. Μετά την αποχώρηση της Πόρτμαν, ο Ράντι Έντελμαν - του οποίου το θέμα από την ταινία Η καρδιά του δράκου χρησιμοποιήθηκε στο τρέιλερ - και ο Κιταρό λήφθηκαν υπόψιν, μέχρι που ο Τζέρι Γκόλντσμιθ έγινε διαθέσιμος όταν εγκατέλειψε κάποιο άλλο πρότζεκτ και έτσι υπέγραψε για τη Μουλάν. Το soundtrack της ταινίας πιστώνεται ως η αρχή της καριέρας για την ποπ τραγουδίστρια Κριστίνα Αγκιλέρα, της οποίας το πρώτο τραγούδι που κυκλοφόρησε στις Ηνωμένες Πολιτείες ήταν η ερμηνεία της για το τραγούδι «Reflection», το πρώτο σινγκλ από το soundtrack της Μουλάν. Το τραγούδι και η ερμηνεία της Αγκιλέρα είχαν τόση θετική ανταπόκριση που την οδήγησαν στο να υπογράψει συμβόλαιο με τη δισκογραφική εταιρία RCA Records. Το 1999 κυκλοφόρησε τον πρώτο της προσωπικό δίσκο που έφερε ως τίτλο το όνομά της και στον οποίο συμπεριλαμβανόταν και το «Reflection». Η ποπ εκδοχή του «Reflection» έχει μια Πολωνική διασκευή («Lustro» σε ερμηνεία της Έντιτα Γκόρνιακ) και δύο Ισπανικές (για την Ισπανία σε ερμηνεία της Μαλού και για τη Λατινική Αμερική σε ερμηνεία της Λουσέρο). Άλλες διεθνείς διασκευές συμπεριλαμβάνουν τη Βραζιλιάνικη-Πορτογαλική («Imagem») σε ερμηνεία των Sandy & Junior, την Κορεάτικη σε ερμηνεία της Λένα Παρκ και την Κινεζική σε ερμηνεία της Κοκό Λι.
Η μουσική που ακούγεται κατά τη διάρκεια της σκηνής όπου η Μουλάν κόβει τα μαλλιά της και συχνά αναφέρεται ως Moulan's Decision (Η απόφαση της Μουλάν), είναι διαφορετική από αυτή στο άλμπουμ του soundtrack. Το soundtrack χρησιμοποιεί μια ενορχηστρωμένη εκδοχή ενώ στην ταινία χρησιμοποιείται βαριά συνθεσάιζερ μουσική. Η συνθεσάιζερ εκδοχή είναι διαθέσιμη στην περιορισμένη έκδοση του CD της ταινίας. Η Σαλόνγκα, η οποία τραγουδάει συχνά τραγούδια από ταινίες στις συναυλίες της, τραγούδησε μια φορά ένα ποτ πουρί τραγουδιών της Disney με την κλιμάκωση να γίνεται με μια εκτεταμένη εκδοχή του «Reflection» (όχι την ίδια με αυτή της Αγκιλέρα). Η Σαλόνγκα ερμήνευσε τα τραγούδια της Μουλάν και στο σίκουελ της ταινίας, Μουλάν 2.
Λίστα κομματιών
250px|thumb|right|Εξώφυλλο soundtrack
‡ Οι Χάρβεϊ Φίερσταϊν, Μάθιου Γουάιλντερ, Λία Σαλόνγκα και Έντι Μέρφι έχουν από μια ατάκα στο τραγούδι, ενώ ο Τζέρι Τόντο έχει δύο. + Περιλαμβάνει το βασικό θέμα του Τζέρι Γκόλντσμιθ και τις ορχηστρικές εκδοχές των τραγουδιών. 250px|thumb|right|Εξώφυλλο Ελληνικού soundtrack
Κυκλοφορία
Εξαιτίας της απογοητευτικής επίδοσης των ταινιών Η Παναγία των Παρισίων και Ηρακλής στο box office, η Disney περιόρισε τη διαφημιστική καμπάνια για τη Μουλάν ξοδεύοντας μόνο $30 εκατομμύρια για προώθηση, σε αντίθεση με τα περισσότερα από $60 εκατομμύρια που ξόδεψε για τον Ηρακλή την προηγούμενη χρονιά. Αντί για τις πολυτελείς πρεμιέρες που έκανε για την Ποκαχόντας στο Σέντραλ Παρκ και την παρέλαση των φωταγωγημένων αρμάτων στην Πέμπτη Λεωφόρο για τον Ηρακλή, η Disney επέλεξε να κάνει την πρεμιέρα της ταινίας στο αμφιθέατρο Hollywood Bowl με Κινέζικα φαναράκια και μπισκοτάκια της τύχης. Δύο μέρες πριν τη γενική κυκλοφορία, τα McDonald's ξεκίνησαν τη διαφημιστική τους καμπάνια συμπεριλαμβάνοντας παιχνίδια από την ταινία μαζί με την αγορά ενός παιδικού γεύματος Happy Meal. Η προώθηση περιελάμβανε επίσης Τεριγιάκι σως μαζί με τις κοτομπουκιές. Η σως αναφέρθηκε το 2017 σε ένα επεισόδιο της σειράς Rick and Morty του δικτύου Adult Swim και ακολούθως, τα McDonald's επανέφεραν την προσφορά έπειτα από τη μεγάλη ζήτηση που είχε από τους θαυμαστές της σειράς.
Home media
Τον Μάρτιο του 2013, η Walt Disney Studios Home Entertainment κυκλοφόρησε τη Μουλάν μαζί με τη συνέχειά της, Μουλάν 2, σε Blu-ray και DVD, για τη συμπλήρωση των 15 χρόνων από όταν πρωτοκυκλοφόρησε η ταινία.
Τον Σεπτέμβριο του 2017, η Μουλάν έγινε διαθέσιμη στο Netflix, όπου οι χρήστες μπορούσαν να την παρακολουθήσουν μέσω των λογαριασμών τους.
Box office
Η Μουλάν είχε έσοδα $22.8 εκατομμύρια το πρώτο Σαββατοκύριακο προβολής, καταλαμβάνοντας τη δεύτερη θέση στο box office πίσω από την ταινία The X-Files. Συνολικά είχε έσοδα σε Ηνωμένες Πολιτείες και Καναδά $120 εκατομμύρια και $304 εκατομμύρια παγκοσμίως, κάνοντάς την τη δεύτερη οικογενειακή ταινία με τα περισσότερα έσοδα της χρονιάς, πίσω από την ταινία Ζουζούνια, και την έβδομη ταινία με τα περισσότερα έσοδα της χρονιάς γενικά. Αν και η Μουλάν ξεπέρασε σε εγχώρια έσοδα τις δύο προηγούμενες ταινίες κινουμένων σχεδίων της Disney, Η Παναγία των Παρισίων και Ηρακλής, τα έσοδά της στο box office απέτυχαν να φτάσουν εκείνα των ταινιών της Disney από τις αρχές του 1990 όπως οι Η Πεντάμορφη και το Τέρας, Αλαντίν και Ο Βασιλιάς των Λιονταριών. Διεθνώς, οι χώρες με τα περισσότερα έσοδα για την ταινία περιλαμβάνουν το Ηνωμένο Βασίλειο ($14.6 εκατομμύρια) και τη Γαλλία ($10.2 εκατομμύρια).
Κριτικές
Η ιστοσελίδα συλλογής κριτικών Rotten Tomatoes δίνει στην ταινία ποσοστό αποδοχής 86% με μέσο όρο 7.5/10, βασισμένο σε 73 κριτικές. Στο τμήμα ομοφωνίας διαβάζουμε: «Εξερευνώντας θέματα οικογενειακού καθήκοντος και τιμής, η Μουλάν ανοίγει έναν καινούριο δρόμο ως ταινία της Disney εξακολουθώντας να φέρνει ζωντανή κίνηση και λαμπερούς χαρακτήρες στην οθόνη». Σε μια αντίστροφη μέτρηση με τις πενήντα καλύτερες ταινίες κινουμένων σχεδίων της Disney το 2009, η σελίδα Rotten Tomatoes κατέταξε τη Μουλάν στην εικοστή τέταρτη θέση. Στη σελίδα Metacritic, η ταινία συγκεντρώνει ποσοστό 71/100 βασισμένο σε 24 κριτικές με την επισήμανση «γενικά ευνοϊκές κριτικές» και στο CinemaScore το κοινό βαθμολόγησε την ταινία με ένα σπάνιο «A+».
Ο Ρότζερ Ίμπερτ, γράφοντας για την εφημερίδα Chicago Sun-Times, έδωσε στη Μουλάν 3,5/4 λέγοντας πως «είναι ένα εντυπωσιακό επίτευγμα, με μια ιστορία αντάξια αυτής των Η Πεντάμορφη και το Τέρας και Ο Βασιλιάς των Λιονταριών». Παρομοίως, ο Τζέιμς Μπεραρντινέλι από τη ReelViews βαθμολόγησε την ταινία με 3,5/4 επαινώντας τον πρωταγωνιστικό χαρακτήρα, το θέμα του πολέμου και την εικονογράφηση. Ολοκλήρωσε λέγοντας: «Οι ενήλικες θα εκτιμήσουν το βάθος των χαρακτήρων ενώ τα παιδιά θα λατρέψουν το φιλαράκι της Μουλάν, έναν δράκο με το όνομα Μούσου. Όλοι θα ψυχαγωγηθούν με την γρήγορη πλοκή και την πλούσια εικόνα». Ο Όουεν Γκλέιμπερμαν από το Entertainment Weekly έδωσε στην ταινία Β+ γράφοντας: «Έντονα εικονογραφημένη με μια εκρηκτική παλέτα που προκαλεί τόσο το χειμερινό μεγαλείο όσο και τη λαμπρότητα της αρχαίας Κίνας, η Μουλάν είναι αριστοκρατική και ικανοποιητική με έναν ελαφρώς απομακρυσμένο τρόπο».
Ο Τζιν Σίσκελ από την Chicago Tribune περιέγραψε την ταινία ως «μια μεγάλη απογοήτευση συγκρινόμενη με τις άλλες πρόσφατες ταινίες των στούντιο που αφορούν μια γυναίκα ηρωίδα η οποία αναζητά την ανεξαρτησία». Ήταν περαιτέρω επικριτικός για τον χαρακτήρα της Μουλάν σε σύγκριση με την Άριελ από τη Μικρή Γοργόνα και τη Μπελ από την Πεντάμορφη και το Τέρας και ισχυρίστηκε πως «ο σχεδιασμός της ταινίας δεν εκμεταλλεύεται την έμπνευση που παρέχουν οι κλασικοί Κινέζοι καλλιτέχνες, ενώ τα τραγούδια δεν είναι αξιομνημόνευτα». Γράφοντας για την Los Angeles Times, ο Κένεθ Τουράν είπε: «Η Μουλάν έχει τα επιτεύγματά της αλλά σε αντίθεση με τα καλύτερα προϊόντα της Disney, βγαίνει προς τα έξω πιο πολύ ως κατασκευασμένη παρά ως μαγική». Ο Εντ Γκονζάλες από το διαδικτυακό Slant Magazine επέκρινε την ταινία ως «άψυχη» στην απεικόνισή της για την Ασιατική κοινωνία.
Η ταινία υπήρξε επίσης αντικείμενο σχολίων από φεμινιστές κριτικούς. Η Μίμη Νγκούγιεν είπε πως η ταινία «χτυπάει τον καταπιεστικό ρόλο των φύλων που επιδιώκουν να κάνουν τη Μουλάν ένα εξημερωμένο πλάσμα». Η Νάντια Λάμπι συμφώνησε λέγοντας: «υπάρχει ένας στίχος στην ταινία που δίνει το ψέμα στο νταηλίκι μιας κίνησης δύναμης τελείως κοριτσίστικης». Επεσήμανε πως η Μουλάν χρειαζόταν να γίνει αγόρι έτσι ώστε να πετύχει όσα πέτυχε. Η Κάθλιν Καρλίν, μια Επίκουρη Καθηγήτρια Αγγλικών στο Πανεπιστήμιο του Όρεγκον, επέκρινε επίσης την απεικόνιση των ρόλων των δύο φύλων στην ταινία. «Προκειμένου να φανταστεί κάποιος τον γυναικείο ηρωισμό, τον τοποθετούμε σε ένα βασίλειο της φαντασίας». Η Παμ Κόατς, παραγωγός της Μουλάν, είπε πως η ταινία στοχεύει στο να παρουσιάσει έναν χαρακτήρα που εκδηλώνει τόσο αρσενικές όσο και θηλυκές επιρροές και που είναι δυνατός τόσο σωματικά όσο και διανοητικά.
Διακρίσεις
Η Μουλάν κέρδισε αρκετά βραβεία Annie, συμπεριλαμβανομένων της Καλύτερης Ταινίας Κινουμένων Σχεδίων και Ατομικού Επιτεύγματος στην Παμ Κόατς για την παραγωγή, στους Μπάρι Κουκ και Τόνι Μπάνκροφτ για τη σκηνοθεσία, στους Ρίτα Σιάο, Κρις Σάντερς, Φίλιπ ΛαΖέμπνικ, Ρέιμοντ Σίνγκερ και Ευγενία Μπόστγουϊκ-Σίνγκερ για το σενάριο, στον Κρις Σάντερς για το εικονογραφημένο σενάριο, στον Χανς Μπάτσερ για τον σχεδιασμό παραγωγής, στον Ντέιβιντ Τίντγκγουελ για τα εφέ, στην Μινγκ-Να Γουέν για την ερμηνεία της ως Μουλάν, στον Ρούμπεν Α. Ακουίνο για την εικονογράφηση χαρακτήρα και στους Μάθιου Γουάιλντερ, Ντέιβιντ Ζίπελ και Τζέρι Γκόλντσμιθ για τη μουσική. Οι Τομ Μπάνκροφτ και Μαρκ Χεν ήταν επίσης υποψήφιοι για εικονογράφηση χαρακτήρα.
Η μουσική της ταινίας έλαβε σημαντικούς επαίνους. Ο Τζέρι Γκόλντσμιθ κέρδισε το βραβείο BMI Film Music Award το 1999, ενώ ήταν υποψήφιος για Όσκαρ Καλύτερης Μουσικής, αλλά έχασε από τον Στίβεν Γουόρμπεκ που συνέθεσε τη μουσική για την ταινία Ερωτευμένος Σαίξπηρ. Ο Γκόλντσμιθ ήταν επίσης υποψήφιος για Χρυσή Σφαίρα στην κατηγορία Καλύτερης Μουσικής και οι Μάθιου Γουάιλντερ και Ντέιβιντ Ζίπελ στην κατηγορία Καλύτερου Τραγουδιού με το «Reflection», αλλά έχασαν από την ταινία The Truman Show και το τραγούδι «The Prayer» της ταινίας Το Μαγικό Σπαθί: Αναζητώντας το Κάμελοτ αντίστοιχα.
Υποδοχή στην Κίνα
Η Disney ήταν πρόθυμη να προωθήσει τη Μουλάν στους Κινέζους, ελπίζοντας να επαναληφθεί η επιτυχία της ταινίας Ο Βασιλιάς των Λιονταριών του 1994, η οποία ήταν και μία από τις Δυτικές ταινίες με τα περισσότερα έσοδα εκείνη την περίοδο. Η Disney ήλπιζε επίσης πως θα μπορούσε να εξομαλύνει τις σχέσεις με την Κινεζική κυβέρνηση αφού αυτές είχαν κλονιστεί μετά την κυκλοφορία της ταινίας Kundun, μιας βιογραφικής ταινίας για τον Δαλάι Λάμα την οποία χρηματοδότησε η εταιρία και η Κινεζική κυβέρνηση θεώρησε πολιτικά προκλητική. Η Κίνα απείλησε να περιορίσει τις επιχειρηματικές διαπραγματεύσεις με τη Disney για την ταινία, καθώς εκείνη την περίοδο η κυβέρνηση αποδεχόταν να προβληθούν στη χώρα μόνο δέκα ξένες ταινίες τη χρονιά και οι πιθανότητες της Μουλάν να γίνει αποδεκτή ήταν λίγες. Τελικά, με ένα χρόνο καθυστέρηση, η Κινεζική κυβέρνηση επέτρεψε μια περιορισμένη κυκλοφορία της ταινίας, αλλά μόνο μετά το Κινέζικο νέο έτος, έτσι ώστε να διασφαλιστεί πως οι τοπικές ταινίες θα κυριαρχούσαν κατά την πιο προσοδοφόρα περίοδο των γιορτών.
Τα έσοδα από το box office ήταν χαμηλά, τόσο λόγω της δυσμενούς ημερομηνίας κυκλοφορίας όσο και της ανεξέλεγκτης πειρατείας. Οι Κινέζοι παραπονέθηκαν επίσης για την απεικόνιση της Μουλάν η οποία ήταν πολύ ξενική, αλλά και για την ιστορία η οποία ήταν πολύ διαφορετική από τους μύθους.
Βιντεοπαιχνίδι
Το παιχνίδι έλαβε γενικά θετική αποδοχή και κρατάει ένα ποσοστό 70.67% στη σελίδα συλλογής κριτικών για παιχνίδια GameRankings.
Live-action προσαρμογή
Η Walt Disney Pictures εκδήλωσε για πρώτη φορά ενδιαφέρον στο να δημιουργήσει μια live-action προσαρμογή της Μουλάν τη δεκαετία του 2000. Η Ζανγκ Ζιγί θα πρωταγωνιστούμε σε αυτή, ενώ ο Τσακ Ράσελ επιλέχθηκε ως ο σκηνοθέτης. Τα γυρίσματα της ταινίας προγραμματιζόταν να ξεκινήσουν τον Οκτώβριο του 2010, αλλά τελικά η όλη παραγωγή ακυρώθηκε.
Το 2015, η Disney ξεκίνησε και πάλι την ανάπτυξη μιας live-action προσαρμογής. Το σενάριο των Ελίζαμπεθ Μάρτιν και Λώρεν Χάινερ εμφανιζόταν σύμφωνα με πληροφορίες να περιλαμβάνει έναν λευκό έμπορο ο οποίος ερωτεύεται τη Μουλάν και αποτελεί κεντρικό ρόλο στη σύγκρουση της χώρας με τους Ούννους. Σύμφωνα πηγή του Vanity Fair, αυτό το θεωρητικό σενάριο ήταν απλά φήμες και όλοι οι βασικοί χαρακτήρες της ταινίας θα ήταν στην πραγματικότητα Κινέζοι. Οι σεναριογράφοι των ταινιών Ο Πλανήτης των Πιθήκων: Η Αυγή και Jurassic World, Ρικ Τζάφα και Αμάντα Σίλβερ, θα γράψουν ξανά το σενάριο που είχαν αναλάβει οι Χάινεκ και Μάρτιν, με τους Κρις Μπέντερ, Τζ. Σ. Σπινκ και Τζέισον Ριντ να αναλαμβάνουν την παραγωγή. Τον Φεβρουάριο του 2017, ανακοινώθηκε πως η Νίκη Κάρο θα σκηνοθετήσει αυτή τη live-action προσαρμογή της ταινίας κινουμένων σχεδίων του 1998.
Η διαδικασία του κάστινγκ για την εύρεση μιας Κινέζας ηθοποιού η οποία θα ενσάρκωνε την ηρωίδα ξεκίνησε τον Οκτώβριο του 2016. Η ταινία ήταν αρχικά προγραμματισμένη να κυκλοφορήσει στις 2 Νοεμβρίου 2018, αλλά αργότερα αφαιρέθηκε από το πρόγραμμα με την ταινία Ο Καρυοθραύστης και τα τέσσερα βασίλεια να παίρνει τη θέση της. Στις 29 Νοεμβρίου 2017, η Λιου Ιφέι προσλήφθηκε για τον ομότιτλο χαρακτήρα. Τον Μάρτιο του 2018, η Disney προγραμμάτισε την ταινία για να κυκλοφορήσει στις 27 Μαρτίου 2020.
Ο Ντόνι Γιεν προσλήφθηκε για τον ρόλο του Διοικητή Τουνγκ, μέντορα και δασκάλου της Μουλάν. Αργότερα, ο Τζετ Λι έγινε μέλος του καστ αναλαμβάνοντας τον ρόλο του Αυτοκράτορα, η Γκονγκ Λι προσλήφθηκε για τον ρόλο μιας κακιάς μάγισσας και η Κσάνα Τανγκ ανακοινώθηκε πως θα έπαιζε την αδελφή της Μουλάν. Τον επόμενο μήνα, ο Ούτκαρς Αμπουντκάρ προσλήφθηκε για τον ρόλο του Σκατς, ενός αντιδραστικού καλλιτέχνη, και ο Ρον Γουάν για τον ρόλο του Λοχία Κανγκ, του δεύτερου σε ιεραρχία στο Αυτοκρατορικό Σύνταγμα. Τον Ιούνιο, ο Γιοσόν Αν προσλήφθηκε για τον ρόλο του Τσεν Χόνγκχουϊ, «ένας σίγουρος και φιλόδοξος νεοσύλλεκτος» ο οποίος γίνεται το ερωτικό ενδιαφέρον της Μουλάν. Τον Ιούλιο, ο Τζέισον Σκοτ Λι προστέθηκε στο καστ για τον ρόλο του Μπόρι Καν, ένας δευτερεύον κακός και πολεμιστής που αναζητά εκδίκηση. Τον Αύγουστο του 2018, οι Τζι Μα, Ροσαλίντ Τσάο, Τσενγκ Πέι-Πέι, Νέλσον Λι, Τζίμι Γουόνγκ και Ντούα Μούα προστέθηκαν στο καστ.
Αναφορές σε μίντια της Disney
Αν και η Μουλάν δεν είναι γεννημένη πριγκίπισσα ούτε παντρεύτηκε πρίγκιπα (ο σύζυγός της είναι ένας υψηλόβαθμος στρατιωτικός), συμπεριλαμβάνεται στη σειρά Πριγκίπισσες της Disney. Στην ταινία Λίλο & Στιτς, η Νάνι έχει ένα πόστερ της Μουλάν στο δωμάτιό της.
Η Μουλάν είναι επίσης παρούσα στη σειρά βιντεοπαιχνιδιών της Disney και Square Enix, Kingdom Hearts. Στο πρώτο Kingdom Hearts και στο Kingdom Hearts: Chain of Memories, ο Μούσου είναι ένας χαρακτήρας τον οποίο μπορείς να καλέσεις και στο Kingdom Hearts II, η ταινία περιλαμβάνεται ως ένας από τους κόσμους του παιχνιδιού και ονομάζεται «Η Χώρα των Δράκων». Η πλοκή αλλάζει έτσι ώστε να εξυπηρετεί τους χαρακτήρες του παιχνιδιού Σόρα, Ντόναλτ και Γκούφυ. Η Μουλάν (τόσο ως ο εαυτός της όσο και ο ως «Πινγκ») μπορεί να συμμετέχει ως μια μαχήτρια που εξειδικεύεται στη χρήση σπαθιού.
Η ηθοποιός Τζέιμι Τσανγκ ενσάρκωσε τη Μουλάν στον δεύτερο, στον τρίτο και στον πέμπτο κύκλο της live-action τηλεοπτικής σειράς του ABC, Once Upon a Time.
Εξωτερικοί σύνδεσμοι
Κατηγορία:Ταινίες του 1998 Κατηγορία:Αμερικανικές κωμικές ταινίες δράσης Κατηγορία:Αμερικανικές ταινίες κινουμένων σχεδίων Κατηγορία:Αμερικανικές δραματικές κωμικές ταινίες Κατηγορία:Αμερικανικές ταινίες Κατηγορία:Μουλάν της Disney Κατηγορία:Μουσικές ταινίες κινουμένων σχεδίων Κατηγορία:Αγγλόφωνες ταινίες Κατηγορία:Ταινίες των Walt Disney Animation Studios Κατηγορία:Ταινίες παραγωγής Walt Disney Pictures Κατηγορία:Ταινίες με θέμα τον σεξισμό Κατηγορία:Κωμικές ταινίες κινουμένων σχεδίων Κατηγορία:Αμερικανικές περιπετειώδεις ταινίες φαντασίας Κατηγορία:Ταινίες κινουμένων σχεδίων παραγωγής Walt Disney Pictures Κατηγορία:Ταινίες κινουμένων σχεδίων του 1998
Κυκλάμινο το κυπριακό
Το Cyclamen Cyprium, γνωστό και ως κυκλάμινο το κυπριακό, είναι ένα από τα 23 γνωστά είδη κυκλαμίνου. Είναι ενδημικό στο νησί της Κύπρου και έχει επιλεχθεί ως το εθνικό λουλούδι της χώρας.
Περιγραφή
Το κυπριακό κυκλάμινο είναι πολυετές, ποώδες φυτό που μεγαλώνει από 7 έως και 15 εκατοστά σε ύψος. Έχει απλά και σαρκώδη φύλλα σε σχήμα καρδιάς. Η κάτω επιφάνεια των φύλλων έχει ένα χαρακτηριστικό πλούσιο μοβ ή κοκκινωπό χρώμα.
Γεωγραφική κατανομή
Το φυτό ευδοκιμεί σε σκιώδεις περιοχές με ασβεστολιθικά πετρώματα, απότομους λόφους και σε όχθες ποταμών, συνήθως κάτω από δέντρα σε υψόμετρο από 50 έως 1200 μέτρα. Η περίοδος ανθοφορίας του είναι από το Σεπτέμβριο μέχρι τον Ιανουάριο, αλλά συχνά παρατείνεται ακόμη και μέχρι το Μάρτιο.
Το κυπριακό κυκλάμινο είναι το μόνο ενδημικό από τα 3 είδη της οικογένειας των κυκλαμίνων που ευδοκιμούν στην Κύπρο. Τα άλλα δύο είναι το Cyclamen persicum και το Cycamen graecum.
Φυτρώνει στο μεγαλύτερο μέρος του νησιού εκτός από την πεδιάδα της Μεσαορίας.
Ιδιότητες
Κατά την αρχαιότητα, χρησιμοποιείτο για πυώδεις φλεγμονές. Στις μέρες μας, τα φύλλα του κυκλαμίνου χρησιμοποιούνται για την παρασκευή κυπριακών παραδοσιακών κουπεπιών.
Αναφορές
Κατηγορία:Χλωρίδα της Κύπρου Κατηγορία:Αγριολούλουδα Κατηγορία:Ηρανθοειδή Κατηγορία:Άνθη
Πρωτάθλημα Ε.Π.Σ. Πειραιώς 1934-35
Το πρωτάθλημα της Ε.Π.Σ. Πειραιώς 1934-35 δεν διεξήχθη, όπως όλα τα τοπικά πρωταθλήματα, με εντολή της ΕΠΟ. Η Ένωση δήλωσε τους δυο δημοφιλείς πειραϊκούς συλλόγους Ολυμπιακό και Εθνικό, ως εκπροσώπους της στο Νότιο όμιλο της Εθνικής κατηγορίας. Ο αριθμός των ομάδων-μελών της Ένωσης παρέμεινε 14, τα λεγόμενα "ιδρυτικά", σύμφωνα με το καταστατικό του Απριλίου 1931.
Α΄ κατηγορία
Προγραμματίστηκε με πέντε συλλόγους αλλά διεκόπη μετά τη διεξαγωγή ενός μόνο αγώνα, στις 21/10/1934, στον οποίο ο Εθνικός επικράτησε του Θησέα με 2-0. Άλλοι αγώνες δεν έγιναν, διότι ο Ολυμπιακός και η Άμυνα απείχαν εξαιτίας κάποιας διένεξης με την ΕΠΣΠ. Η Ένωση τιμώρησε τα δύο σωματεία αποκλείοντάς τα από το πρωτάθλημα. Σύντομα η διαφορά πήρε διαστάσεις χιονοστιβάδας, διότι στο πλευρό του Ολυμπιακού τάχθηκαν άλλοι τρεις σύλλογοι: οι Φίλαθλοι, η Φαληρική και το Μοσχάτο. Οι πέντε σύλλογοι ζήτησαν να διαγραφούν από τα μητρώα της Ένωσης Πειραιά, ενώ φημολογείτο και η προσχώρηση του Αργοναύτη στους αντάρτες. Στη διαμάχη ενεπλάκη αναγκαστικά και η ΕΠΟ, διότι στο πλευρό του Ολυμπιακού τάχτηκε ο Άρης Θεσσαλονίκης αλλά και η ΕΠΣ Πατρών, οπότε το πρόβλημα γενικεύτηκε.
Στο διαφαινόμενο αδιέξοδο έδωσε λύση η απόφαση της ΕΠΟ, η οποία ζήτησε από τις τρεις Ενώσεις (Αθήνας, Πειραιά, Μακεδονίας) να διακόψουν τα πρωταθλήματά τους και να ορίσουν κατ' εκτίμηση τις εκπροσώπους τους στο πανελλήνιο πρωτάθλημα. Ο λόγος ήταν πως η ΕΠΟ είχε αναλάβει τη διεξαγωγή του Βαλκανικού πρωταθλήματος εθνικών ομάδων και ήθελε να τελειώσουν νωρίς οι υποχρεώσεις των συλλόγων. Έτσι η ΕΠΣΠ, όπως και η ΕΠΣΑ, ματαίωσε το πρωτάθλημα Α΄ κατηγορίας και δήλωσε τον Ολυμπιακό και τον Εθνικό στο πανελλήνιο πρωτάθλημα, χωρίς να γίνουν αγώνες. Τελικά, ούτε το πανελλήνιο πρωτάθλημα ολοκληρώθηκε. Τα διαγραφέντα σωματεία επανήλθαν στην ΕΠΣΠ στα τέλη Μαρτίου του 1935.
Η Άμυνα, ο Αργοναύτης και ο Θησέας που δεν μετείχαν στην Εθνική κατηγορία, μαζί με τις αντίστοιχες της Α΄ ΕΠΣ Αθηνών: Ατρόμητο Αθηνών και Αττικό μετείχαν σε ένα ενιαίο πρωτάθλημα Α΄ κατηγορίας Αθηνών-Πειραιώς που ξεκίνησε στις 19 Μαΐου με τον αγώνα Ατρόμητου-Αττικού: 0-3 και σύμφωνα με το πρόγραμμα επρόκειτο να ολοκληρωθεί στις 7 Ιουλίου. Τον άτυπο τίτλο κατέκτησε ο Αττικός.
Ομάδες
Οι ομάδες που θα μετείχαν στο πρωτάθλημα Α΄ κατηγορίας ήταν: * Oλυμπιακός και Εθνικός μεταπήδησαν στην Εθνική κατηγορία και το πρωτάθλημα της Α΄ Πειραιά διακόπηκε.
Β΄ κατηγορία
Στη Β' κατηγορία μετείχαν οι υπόλοιπες ομάδες και λόγω των σωματείων που διαγράφηκαν, φαίνεται πως δεν συγκροτήθηκε Γ' κατηγορία. Πάντως κατά τα επίσημα εγκαίνια της σεζόν από την ΕΠΣΠ στις 30 Σεπτεμβρίου του 1934 αναφέρονται κανονικά Β΄ και Γ΄ κατηγορία, με τη Β΄ κατηγορία να αποτελείται από τους Ατρόμητο Καμινίων, Νεάπολη, Άρη Κοκκινιάς και ΑΕΚ Πειραιώς, ενώ η Γ΄ αποτελείται από τους Φαληρική Ένωσις, Προοδευτική Νεολαία Κοκκινιάς, Α.Σ.Φ. Μοσχάτο και Φιλάθλους.
Παραπομπές
Κατηγορία:Ε.Π.Σ. Πειραιώς Κατηγορία:Εγχώρια ποδοσφαιρικά πρωταθλήματα 1934-1935
Alpha Digital
Η Alpha Digital ήταν μια βραχύβια συνδρομητική πλατφόρμα πεπραγμένη από το ομότιτλο τηλεοπτικό κανάλι, και τον εκτελεστικό διευθυντή Στάθη Τσοτσορό. Ξεκίνησε την λειτουργία της, στις 29 Οκτωβρίου του 2001  και έκλεισε οριστικά, σε σύντομο χρονικό διάστημα, έντεκα μήνες αργότερα στις 11 Σεπτεμβρίου 2002, εξαιτίας μεγάλων οικονομικών προβλημάτων και ελάχιστου αριθμού συνδρομητών που, όπως εκτιμάται, δεν ξεπέρασαν ποτέ τους 40.000. Η πλατφόρμα χρηματοδοτήθηκε μεταξύ άλλων, από το Ίδρυμα Ωνάση. Μεγάλη βάση δόθηκε σε εγχώριες ποδοσφαιρικές διοργανώσεις με την Alpha Digital να προσφέρει υπέρογκα ποσά σε ομάδες για να ενταχθούν οι αγώνες τους στο πρόγραμμα της πλατφόρμας.
Ιστορικό
Το 1999, ο τότε νεοσύστατος τηλεοπτικός σταθμός Alpha TV (ο οποίος προηγουμένως ονομαζόταν ΣΚΑΪ), εξέταζε μια συμφωνία με την ΕΡΤ και τον ΟΤΕ, με σκοπό την δημιουργία μιας ψηφιακής πλατφόρμας. Παρά την έγκριση των σχεδίων αυτών από τα διοικητικά συμβούλια των καθαρά εταιριών αυτών, που ανήκαν τότε εξ ολοκλήρου στο Ελληνικό Δημόσιο, τον Μάρτιο του 2000, εγκαταλείφθηκαν τον Σεπτέμβριο της ίδιας χρονιάς, αφού ο ΟΤΕ αποχώρησε από το πρότζεκτ.
Η Alpha Ψηφιακή Σύνθεσις ιδρύθηκε τον Απρίλιο του 1999. Στις 28 Νοεμβρίου 2000, άδεια εκπομπής χορηγήθηκε στην εταιρεία για τις ανάγκες της τότε απερχόμενης πλατφόρμας, οι οποίοι σταθμοί της θα εξέπεμπαν από τους δορυφόρους Eutelsat 16B (πρώην Hot Bird 4) στα 10949.00MHz, και Hot Bird 1 στα 11304.00MHz.
Η διανομή των αποκωδικοποιητών ξεκίνησε στις 27 Οκτωβρίου μέσω τηλεφώνου από τα κεντρικά γραφεία της Alpha Digital, και δύο ημέρες αργότερα σε εμπορικές αλυσίδες. Η πλατφόρμα ξεκίνησε την εμπορική λειτουργία της την 1η Δεκεμβρίου του 2001, ημέρα Σάββατο. Σε τέσσερις μήνες, ξεπέρασε τον αριθμό των 35.000 συνδρομητών. Ένα από τα συμπεριλαμβανόμενα κανάλια, το PAOK Channel, που λειτουργούσε καθημερινά από τις 5μμ, ήταν ο πρώτος τηλεοπτικός σταθμός εξ ολοκλήρου βασισμένος σε ποδοσφαιρικό σωματείο.
Υπήρχε επίσης ένθετο παιδικό πρόγραμμα του κινηματογραφικού καναλιού Alpha Cinema 1 με σειρές του Nickelodeon, το οποίο έμελλε να μετατραπεί σε 12ωρο ξεχωριστό κανάλι, το Alpha Kids. Αυτές θα προβάλλονταν αργότερα στους αδελφικούς σταθμούς Alpha και Polis, όπου στον τελευταίο έγιναν ευρύτερα γνωστές όταν μετετράπη σε TVC. Οι ευρωπαϊκές εκδόσεις των MTV και VH1 προστέθηκαν στην πλατφόρμα την 1η Ιουλίου 2002. Εννιά μέρες αργότερα, ένα εορταστικό πάρτι για την ένταξη των καναλιών πήρε μέρος στο New York Summer Club, στο Στάδιο Ειρήνης και Φιλίας.
Δημοσιεύθηκαν στα μέσα του 2002, πιθανά σενάρια είτε συγχώνευσης της Alpha Ψηφιακή Σύνθεσις με την NetMed, είτε πτώχευσης της πρώτης. Οι μέτοχοι του τότε παντοδύναμου και πολυμετοχικού Mega, είχαν κάνει συμφωνία για ανταλλαγή τους με την τότε ιδιοκτήτρια εταιρεία της NOVA, NetMed (η οποία το 2008 πουλήθηκε στην άλλοτε Forthnet) προέβαλαν αντιρρήσεις όσον αφορά το πρώτο, ενώ το τελευταίο διαψευδόταν από εκπροσώπους της Alpha Ψηφιακή Σύνθεσις. Στις 11 Σεπτεμβρίου 2002, ανακοινώθηκε η λύση και εκκαθάριση της εταιρείας, ετίθεντο σε ισχύ τις προοπτικές συγχώνευσης, και η οποία λύση και εκκαθάριση τέθηκε σε ολοκλήρωση μετά από 16 χρόνια.
Απόκτηση δικαιωμάτων ποδοσφαιρικών αγώνων
Πριν το λανσάρισμα της πλατφόρμας, ποδοσφαιρικά σωματεία θα προσφέρονταν συνολικά 24 δισεκατομμύρια δραχμές για να αποχωρήσουν από την αντίπαλη πλατφόρμα της NOVA, υπέρ της Alpha Digital. Ως αποτέλεσμα, 25 σωματεία (συμπεριλαμβανομένων των ΠΑΟΚ, Παναθηναϊκός, Παναχαϊκή, Πανιώνιος, Προοδευτική, Π.Α.Σ. Γιάννινα, ΑΕΚ, Ολυμπιακός, Άρης, Ξάνθη, Εθνικός Αστέρας, Καβάλα, Πανσερραϊκός, Κασσάνδρα, Ολυμπιακός Βόλου, Φωστήρας, Παναιγιάλειος, Ατρόμητος και Απόλλων Καλαμαριάς) υπέγραψαν τριετή-πενταετή συμβόλαια.
Η NetMed (σήμερα δεν υφίστανται), τότε ιδιοκτήτρια εταιρεία της NOVA, αρχικά κατηγόρησε την Alpha Σύνθεσις, υποστηρίζοντας ότι τα συμβόλαια με την NOVA δεν είχαν λήξει ακόμη και ότι κατά συνέπεια, η Alpha Digital ψευδόταν στους συνδρομητές της. Μια σειρά από δικαστικές διαμάχες ξεκίνησε με την κατάθεση ασφαλιστικών μέτρων της NetMed για τις ομάδες Πανιώνιος, Ολυμπιακός Βόλου, Εθνικός Αστέρας και ΠΑΣ Γιάννενα τον Σεπτέμβριο του 2001, με σκοπό την ανάκτηση 369 εκατομμυρίων ευρώ περί αντισταθμιστικών αποζημιώσεων και 57 εκατομμυρίων περί τιμωριτικών. Η ΑΕΚ από την άλλη, κατηγόρησε την NetMed για τους όρους με τους οποίους επιτεύχθηκε συμφωνία μεταξύ των δύο το καλοκαίρι του 2001, το οποίο το ίδιο το σωματείο αποφάσισε να ακυρώσει.
Κατά συνέπεια, η NetMed κατέθεσε στις 23 Οκτωβρίου 2001 αίτηση ασφαλιστικών μέτρων που δέχτηκε το Μονομελές Πρωτοδικείο Αθηνών στις 2 Ιανουαρίου του 2002, το οποίο προέβη επίσης στην απόρριψη πέντε αιτιάσεων της ΑΕΚ, περί μεταξύ άλλων μη εκπλήρωσης οικονομικών υποχρεώσεων προς την ΑΕΚ, και οχτώ ημέρες αργότερα, τα τηλεοπτικά δικαιώματα των αγώνων της απέκτησε πάλι το SuperSport (νυν Novasports). Ο τότε πρόεδρος του σωματείου Μάκης Ψωμιάδης σε δήλωσή του είπε ότι "η μόνη έγκυρη σύμβαση είναι με τον Alpha και αυτή θα τηρηθεί."
Στις 20 Φεβρουαρίου του 2002, το Πρωτοδικείο έκανε δεκτή την αίτηση ανάκλησης της προηγούμενης απόφασης του Μονομελούς, που είχαν καταθέσει η ΑΕΚ και η Alpha Digital, κρίνοντας ότι δεν γίνεται να απαγορεύεται στην ομάδα να διαθέτει ελεύθερα την εκμετάλλευση αυτών των δικαιωμάτων της,  με την NetMed να χαρακτηρίζει την απόφαση σε δελτίο τύπου ως προσωρινή. Η NetMed είχε επίσης καταθέσει παρόμοια αίτηση για τα Γιάννενα, την Προοδευτική και τον ΠΑΟΚ· οι των τελευταίων δύο απορρίφθηκαν. Μετά την αναστολή λειτουργίας της πλατφόρμας, οι ΑΕΚ, Ολυμπιακός, Άρης και Ξάνθη καταγγέλθηκαν από τον Alpha TV, όσον αφορά τα συμβόλαια τους.
Η προσπάθεια μείωσης των απαιτήσεων (εισπρακτέοι λογαριασμοί) των ΠΑΕ δεν καλυτέρευσε την οικονομική κατάσταση της εταιρείας· ομάδες όπως ο Ολυμπιακός τις αρνήθηκαν, ενώ σύμφωνα με πηγές της εταιρείας, μειώθηκαν ως και 45% οι απαιτήσεις «μικρότερων» ομάδων, όπως της «Παναχαϊκής», του «ΠΑΣ Γιάννενα» και της «Προοδευτικής». Επίσης, παρατηρήθηκε η μη ανανέωση των συμφωνιών της Alpha Digital με τις ομάδες, εξαιτίας της οποίας οι μεταγραφές που χρηματοδοτούσαν με τα χρήματα των συμφωνιών ήταν λιγότερες. Στο ποδόσφαιρο δημιουργήθηκαν μεγάλα οικονομικά προβλήματα από την λύση και την εκκαθάριση της Alpha Digital. Η «ζημιά» για τις ομάδες της Α’ Εθνικής εκτιμόταν κοντά στις 12 δισεκατομμύρια δραχμές (περίπου 35 εκατομμύρια ευρώ). Ο Alpha συνέχισε την μετάδοση των αγώνων των ομάδων Ολυμπιακός και Πανιώνιος, ενώ προσπαθούσαν να γίνουν διαπραγματεύσεις για τα τηλεοπτικά δικαιώματα των αγώνων των άλλων ομάδων και με άλλους σταθμούς, συμπεριλαμβανομένων των καναλιών SuperSport, TV Magic και ΕΡΤ.
Συνέπειες
Αυξήθηκαν δραστικά οι τιμές πώλησης δικαιωμάτων για αθλητικά και κινηματογραφικά προγράμματα (η Σούπερ Λιγκ κατέληξε να είναι ένα από τα πιο ακριβά της Ευρωπαϊκής τηλεόρασης), με τις λεγόμενες να φτάνουν μέχρι και το 500%. Με το κλείσιμο της συνδρομητικής πλατφόρμας, τα αθλητικά προγράμματα άρχισαν να θεωρούνται υπερτιμημένα στο εγχώριο τηλεοπτικό τοπίο.
Η αποτυχία ένταξης της έπαιξε επίσης μεγάλο ρόλο στην αποχή του Τσοτσορού από τον Alpha TV (παρά τις αρχικές διαψεύσεις από το στενό περιβάλλον του), ο οποίος εν τέλει μεταβιβάζεται εξ ολοκλήρου στον επιχειρηματία και σημαντικό μέτοχο του Alpha για 16 χρόνια Δημήτρη Κοντομηνά το 2003· προηγουμένως είχε οριστεί ως υπεύθυνος του μάνατζμεντ της ιδιοκτήτριας εταιρείας του σταθμού, Alpha Δορυφορική Τηλεόραση, έπειτα της διακοπής της Alpha Digital. Το Ίδρυμα Ωνάση ανέλαβε την Alpha Ψηφιακή Σύνθεσις, ως αποτέλεσμα μιας συμφωνίας με αντάλλαγμα για την αποχώρηση του Τσοτσορού από την μετοχική σύνθεση της Alpha Δορυφορική Τηλεόραση.
Τον Αύγουστο του 2008, δίωξη σε βαθμό κακουργήματος για απιστία ασκήθηκε από την Εισαγγελία Πρωτοδικών, μετά από διάταξη της Εισαγγελίας Εφετών, σε βάρος του Κοντομηνά και άλλων προσώπων εναντίον των οποίων είχε καταθέσει μήνυση ο Στάθης Τσοτσορός, για την υπόθεση της μεταβίβασης των μετοχών της από το Ίδρυμα Ωνάση στον Γιώργο Ψαρρά, στενό συνεργάτη τότε του Δημήτρη Κοντομηνά. Οι ζημιές από την εμπλοκή της Alpha Ψηφιακή Σύνθεσις στην συνδρομητική τηλεόραση υπολογίζονταν το 2008 να φτάνουν τα 185 εκατομμύρια ευρώ, με υποχρεώσεις ύψους 26 εκατομμυρίων ευρώ.
Κανάλια
H βραχύβια Alpha Digital, διέθετε τα εξής δικά της κανάλια και υπηρεσίες της, στα συνδρομητικά πακέτα της, όπως το Alpha Digital Promo, το κινηματογραφικό Alpha Cinema 1, τα αθλητικά Alpha Sports 1 και Alpha Sports 2, το παιδικό Alpha Kids, ενώ πρωτότυπα κανάλια τα οποία εν τέλει δεν εξέπεμψαν πρόγραμμα αλλά έπαιζαν σπάνια, είναι τα Alpha Life, Alpha Music, Alpha News, Alpha Classic, Alpha Documentaries και Alpha Cinema 2, ενώ αντίστοιχα διέθετε και δικά της κανάλια, με πρόγραμμα αισθησιακού περιεχομένου, όπως τα Private Blue, Private Gold, CLUB, Avante καθώς και τα Spice και Playboy TV, σε συνεργασία με τις Αττικές Εκδόσεις, τα οποία ήταν φυσικά με έξτρα επιπλέον συνδρομή.
Άλλα τρίτα κανάλια, τα οποία συμπεριλάμβανε στα πακέτα της η Alpha Digital, ήταν τα εξής (τα οποία σήμερα, αναμεταδίδονται στην Ελλάδα δορυφορικά μόνο μέσω της NOVA, και της COSMOTE TV):
Επίσης διέθετε και ορισμένα περιφερειακά κανάλια της Αττικής όπως το Polis (το οποίο μετατράπηκε, το 2005 στο Channel 9 και το 2022 στο One Channel λόγω αλλαγής ιδιοκτησιακού) και το Magic TV (το οποίο μετατράπηκε το 2008 στο Sport TV, και το 2011 στο σημερινό Action 24), αλλά και το αθλητικό κανάλι PAOK Channel, ενώ τα μόνα κανάλια πανελλαδικής εμβέλειας που διέθετε, ήταν το Κανάλι της Βουλής, ο Alpha, μαζί με το διεθνές κανάλι Alpha International, τα οποία ήταν κοινής ιδιοκτησίας με την πλατφόρμα, όπως και το τότε Polis.
Επίσης διέθετε και το βραχύβιο «κανάλι» Magna, το οποίο θεωρούνταν, ότι είναι πάροχος ψηφιακού σήματος (όπως την σημερινή Digea), των τότε έξι ιδιωτικών σταθμών εθνικής εμβέλειας Alpha TV, Alter Channel, ΑΝΤ1, Mega Channel, Star Channel και του επίσης βραχύβιου και μετέπειτα χρεοκοπημένου Tempo TV (το οποίο αργότερα έκλεισε οριστικά), τα οποία εκείνη την εποχή, αδιαφορούσαν να εκπέμψουν επίγεια ψηφιακά, έχοντας ως στόχο μονάχα το κέρδος και τις μετοχές τους στο Χρηματιστήριο (ειδικότερα τα Mega, ΑΝΤ1, Alter και το Tempo), τα οποία κανάλια εκείνη την εποχή επένδυσαν εξαιρετικά τεράστια μεγάλα ποσά, ειδικότερα για τηλεοπτικά προγράμματα, δημιουργώντας τελικά με τα χρόνια στην ελληνική αγορά ένα τεράστιο χρέος και «φούσκες», σε αντίθεση με άλλες Ευρωπαϊκές χώρες (Νορβηγία, Σουηδία, Ηνωμένο Βασίλειο κ.ά.), που έτρεχαν εκείνη την εποχή, ήδη ως πρωτοπόρες από το 1999, την επίγεια ψηφιακή τηλεόραση και ολοκλήρωσαν οριστικά την μετάβαση το 2007, καταργώντας οριστικά το αναλογικό τους σήμα, και τελικά δεν έγινε ποτέ πραγματικότητα η Magna, ενώ εκείνη την εποχή (στις αρχές της δεκαετίας του 2000), η επίγεια ψηφιακή τηλεόραση στην Ελλάδα ήταν παντελώς άγνωστη και υπεροπτική για τα ελληνικά δεδομένα, ενώ μετά το οριστικό κλείσιμο της Alpha Digital, οι ήδη ταλαιπωρημένοι οικονομικά Alpha TV, μαζί με το Polis, άλλαξαν ιδιοκτησία για μια ακόμη φορά, και πέρασαν, το 2003, στα χέρια του Δημήτρη Κοντομηνά, ο οποίος τα είχε στην κατοχή του μέχρι και το 2019.
Αντίστοιχα τα Μακεδονία TV, Seven και 902 TV, δεν θεωρούνταν ότι είναι πανελλαδικά κανάλια, αλλά τοπικά επειδή δεν διέθεταν ανταγωνίσιμο πρόγραμμα και διαφημίσεις, αλλά και αναξιοποίητη άδεια, κάτι που σταμάτησε με τα χρόνια να ισχύει, διότι ο Seven, πουλήθηκε και μετατράπηκε στον ΣΚΑΪ, και ο 902 αντίστοιχα πουλήθηκε και μετατράπηκε, στο Epsilon, και εν συνέχεια στο Open, αξιοποιώντας, άλλοι επιχειρηματίες τις «ανεκμετάλλευτες» αυτές άδειες, ενώ οι αντίστοιχα υπεύθυνοι του Μακεδονία TV, αποκάλυψαν με τα χρόνια, ότι το κανάλι αγοράστηκε το 2000, από τον Όμιλο Antenna, καθότι εκείνη την εποχή απαγορευόταν στην Ελλάδα, να είναι ένας επιχειρηματίας, ιδιοκτήτης και σε άλλον σταθμό.
Παραπομπές
Κατηγορία:Πρώην επιχειρήσεις της Ελλάδας Κατηγορία:Συνδρομητικές πλατφόρμες της Ελλάδας Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2001 Κατηγορία:Τηλεοπτικά κανάλια και σταθμοί οι οποίοι έκλεισαν το 2002
Αλέξης Αλεξανδρής
Ο Αλέξης Αλεξανδρής (Κιάτο, 21 Οκτωβρίου 1968) είναι Έλληνας πρώην διεθνής ποδοσφαιριστής και προπονητής ποδοσφαίρου.
Σε συλλογικό επίπεδο
Με την ομάδα σημείωσε 10 γκολ μέχρι τον Μάιο του 1988, όταν η Βέροια υποβιβάστηκε στη Β' Εθνική. Συνέχισε να αγωνίζεται με την ομάδα για τα επόμενα τρία χρόνια στο πρωτάθλημα της Β' Εθνικής, στο οποίο αναδείχθηκε πρώτος σκόρερ την περίοδο 1989-90.
Το 1991 πήρε μεταγραφή για την ΑΕΚ, όπου με προπονητή τον Ντούσαν Μπάγεβιτς, κατέκτησε τρία πρωταθλήματα και αναδείχθηκε μία φορά πρώτος σκόρερ.
Το 1994, μετά τη λήξη του συμβολαίου, μετακινήθηκε στον Ολυμπιακό. Την περίοδο 1996-97 αναδείχθηκε και πάλι πρώτος σκόρερ. Αξιομνημόνευτο έχει μείνει το τέρμα που σημείωσε εναντίον του Άγιαξ στις 23 Οκτωβρίου 1998 στη φάση των ομίλων του Τσάμπιονς Λιγκ (1998-99). Χαρακτηριστικά έχουν μείνει επίσης τα τέρματα του με ανάποδο ψαλίδι.
Το 2006 αποσύρθηκε από την ενεργό δράση, έχοντας συνολικά 504 συμμετοχές πρωταθλήματος και 249 τέρματα, καθώς και 48 συμμετοχές στις ευρωπαϊκές διοργανώσεις με 10 τέρματα. Από αυτά τα 202 σε 408 αγώνες είναι πρώτης κατηγορίας πρωταθλήματος. Είναι 4ος σκόρερ των εθνικών πρωταθλημάτων με 234 τέρματα μετά τους Θωμά Μαύρο και Αντώνη Αντωνιάδη (260 γκολ) και Κριστόφ Βαζέχα (244 γκολ). Επίσης, μαζί με τον Γιώργο Ανατολάκη και τον Μίμη Δομάζο είναι οι τρεις ποδοσφαιριστές που έχουν κατακτήσει 10 πρωταθλήματα Ελλάδας. (Ο Αντώνης Νικοπολίδης έχει 11 και ο Πρέντραγκ Τζόρτζεβιτς 12 πρωταθλήματα).
Στις εθνικές ομάδες
Με την Εθνική Ελλάδας ο Αλεξανδρής αγωνίστηκε 42 φορές, έχοντας σημειώσει 10 τέρματα. Το ντεμπούτο του πραγματοποιήθηκε στις 27 Μαρτίου 1991, στην εκτός έδρας φιλική αναμέτρηση με το Μαρόκο (0–0). Συμμετείχε στην αποστολή της Ελλάδας που έλαβε μέρος στην τελική φάση του Παγκοσμίου Κυπέλλου των ΗΠΑ το 1994, αγωνιζόμενος σε έναν αγώνα.
Υπήρξε βασικό στέλεχος της εθνικής Ελπίδων που έλαβε μέρος στον τελικό του Ευρωπαϊκού Πρωταθλήματος Ελπίδων (Κ-21) το 1988, εναντίον της Γαλλίας.
Μετά την ποδοσφαιρική καριέρα
Μετά την αποχώρησή του από την ενεργό δράση, ο Αλεξανδρής ξεκίνησε καριέρα προπονητή. Υπήρξε προπονητής στα τμήματα υποδομών του Ολυμπιακού, ενώ έχει εργαστεί ακόμη στην κυπριακή ΠΑΕΕΚ, στην Κέρκυρα και στην Ελασσόνα. Ακολούθησε η Σεβερίν από τη Ρουμανία, στην οποία αρχικά συμφώνησε το Δεκέμβριο του 2012 αλλά τελικά δεν ανέλαβε. Το 2013 ανέλαβε την ομάδα του Ιάλυσου, ενώ το 2014 ανέλαβε τον Άρη Αρχαγγέλου. Τον Ιανουάριο του 2016 επέστρεψε για δεύτερη φορά στην Ελασσόνα μετά από τρίμηνο πέρασμα στην ομάδα της Β'ΕΠΣΕ Εύβοιας, ΑΟ Αμαρυνθιακός.
Πηγές
Κατηγορία:Έλληνες ποδοσφαιριστές Κατηγορία:Επιθετικοί ποδοσφαιριστές Κατηγορία:Έλληνες προπονητές ποδοσφαίρου Κατηγορία:Ποδοσφαιριστές Εθνικής Ελλάδος Κατηγορία:Ποδοσφαιριστές Εθνικής Ελλάδας Κ19 Κατηγορία:Ποδοσφαιριστές Εθνικής Ελλάδας Κ21 Κατηγορία:Ποδοσφαιριστές Π.Α.Ε. Βέροιας Κατηγορία:Ποδοσφαιριστές Αθλητικής Ένωσης Κωνσταντινουπόλεως Κατηγορία:Ποδοσφαιριστές Ολυμπιακού Πειραιώς Κατηγορία:Ποδοσφαιριστές Α.Ε. Λάρισας Κατηγορία:Ποδοσφαιριστές Γ.Σ. Καλλιθέας Κατηγορία:Προπονητές ποδοσφαίρου Α.Ο. Κέρκυρας Κατηγορία:Ποδοσφαιριστές ΑΠΟΠ Κινύρα Πέγειας Κατηγορία:Προπονητές ποδοσφαίρου ΑΠΟΠ Κινύρα Πέγειας Κατηγορία:Ποδοσφαιριστές Παγκοσμίου Κυπέλλου 1994 Κατηγορία:Ποδοσφαιριστές Σούπερ Λιγκ Ελλάδας Κατηγορία:Ποδοσφαιριστές Α΄ κατηγορίας Κύπρου Κατηγορία:Έλληνες ποδοσφαιριστές στο εξωτερικό
Ελαιοχώρι (αποσαφήνιση)
Το τοπωνύμιο Ελαιοχώρι μπορεί να αφορά τα εξής:
Πληθυντικός
Κατηγορία:Αποσαφηνίσεις ελληνικών τοπωνυμίων
Τρισχιδές νεφέλωμα
Το Τρισχιδές Νεφέλωμα (γνωστό και ως Μεσιέ 20, M20 και NGC 6514) είναι νεφέλωμα σε απόσταση πιθανότατα 6.000 ετών φωτός στον αστερισμό Τοξότη. Το όνομά του σημαίνει ότι είναι χωρισμένο σε τρία μέρη. Το αντικείμενο αποτελεί ένα συνδυασμό από ένα ανοικτό σμήνος αστέρων, ένα νεφέλωμα εκπομπής (το κόκκινο μέρος), ένα νεφέλωμα ανακλάσεως (η μπλε περιοχή) και ένα σκοτεινό νεφέλωμα (τα «κενά» στο νεφέλωμα εκπομπής που ευθύνονται για την εμφάνιση του νεφελώματος), γνωστό και ως Barnard 85.